Imtella' Lulju 9, 2020 - Aġġornata 9 Ta' Lulju, 2020 11:24am Id-Djoċesi ta' Għawdex ħabbret li l-konsagrazzjoni ta' Monsinjur Anton Teuma bħala d-disa' isqof tad-djoċesi u l-ingress solenni tiegħu fil-Katidral fil-Belt Victoria ser isir fit-13 ta' Settembru filgħaxija. Bħala motto għall-episkopat hu għażel silta mill-Vanġelu ta' San Luqa: "U baqa' miexi magħhom." Dan jirreferi għall-ġrajja tal-laqgħa ta' Ġesu' maż-żewġ dixxipli fit-triq lejn Għemmaws. Intqal li l-motto se jkun parti mill-istemma tal-isqof il-ġdid. Id-Djoċesi ta' Għawdex qalet li bl-għażla ta' dan il-motto ir-ragħaj spiritwali l-ġdid jixtieq iwassal l-"aħbar it-tajba" li Ġesu' dejjem lest li jimxi mal-bniedem fl-ispirtu tas-simgħ, tal-akkoljenza, tal-komprensjoni, tal-imħabba, tat-tama u tal-ħelsien lil kull persuna. Dan jagħmlu b'empatija, akkumpanjament u entużjażmu.